Fundacion Lanta Papiamento

**Fundacion Lanta Papiamento** (FLP) ta un organisacion cultural y linguistico na Aruba, lansa na 2009 y formalisa na 2010. Su mision ta pa promove, defende y fortalece idioma Papiamento den tur aspecto, tanto na nivel nacional como internacional. FLP ta enfoca riba conscientisacion di e balor y importancia di Papiamento como e idioma oficial, idioma nacional y lenga materno di e gran mayoria di e poblacion Arubano.

## Historia
Despues di e oficialisacion di Papiamento na Aruba dia 21 di mei 2003 y varios aña di discusion y trabou preparatorio, a surgi e necesidad pa un entidad cu por duna mas structura y impulso na e tema di Papiamento. Fundacion Lanta Papiamento a wordo establece formalmente dia 21 di februari 2010. 

Prome cu su formacion oficial, e organisacion a wordo lansa dia 22 di mei 2009 cu un evenemento informativo y festivo den Centro di Bario Playa Pabou na Oranjestad.

## Mision y obhetivo
Segun su statutonan Fundacion Lanta Papiamento tin como obhetivo:
* promove y eleva e status di Papiamento, tanto na nivel nacional (Aruba) como na nivel internacional.
* aumenta y profundisa conocemento di tur aspecto di e idioma, incluyendo su historia, structura y uzo.
* conscientisa comunidad di e balor di Papiamento pa desaroyo propio y identidad cultural.
* desaroya planificacion y maneho di idioma, specialmente den enseñansa, gobierno y institucionnan cultural.
* organisa congreso, tayer, charla, publicacion, les di Papiamento y otro tipo di actividad, manera e "Dictado Nacional", cu ta inspira y educa comunidad.

## Actividad y colaboracion
Fundacion Lanta Papiamento ta organisa regularmente actividad educativo y cultural pa yega na un publico amplio:
* charla y discusion riba topico linguistico, manera e charla *Ortografia di Papiamento: causa y consecuencia* pa Dia Internacional di Idioma Materno, caminda a trata historia, ortografia y e rol di e dos sistema ortografico den Papiamento.
* tertulia literario pa honra autornan y nan obranan den Papiamento, incluyendo presentacion di poesia, storia y otro genero literario.
* conmemoracion di fechanan simbolico, manera e aniversario di Papiamento como idioma oficial di Aruba y aniversario di FLP mes.
* colaboracion cu institucionnan educativo y cultural manera Grupo Corector di Papiamento, Biblioteca Nacional Aruba, Instituto Pedagogico Arubano (IPA), Departamento di Enseñansa (DEA), y organisacionnan ruman, pa desaroya un planificacion di idioma mas structura y coherente.

Hunto cu Fundashon Akademia Papiamentu (Boneiro), Fundashon Alsa Papiamento (Corsou) y Fundashon SPLIKA (Hulanda), FLP a contribui na formacion di Plataforma Union di Papiamento na 2012. E plataforma aki ta enfoca riba lucha pa uzo y reconocemento di Papiamento na nivel Caribense y den Reino Hulandes. Un ehempel di esaki ta e sosten duna na e organisadornan di e evenemento di Arte di Palabra pa hoben y adulto 60+.

## Directiva
Directiva actual di FLP ta inclui representantenan di diferente sector, manera enseñansa, prensa y teatro. Pa periodo 2025–2028 e ta consistí di:
* Presidente: Joyce Pereira
* Vice-presidente: Carlos Croes
* Secretario: Melina van der Linde
* Tesorero: Yorleny Oduber-Quesada
* Miembro/comisario: Shahayra Croes

Entre e miembronan honorario di FLP ta nombra varios persona cu a nifica hopi pa desaroyo di Papiamento y su literatura, esta Hubert Booi (1919-2014), Digna Laclé-Herrera (1925-2021), Ernesto Rosenstand (1931-2016), Ramon Todd Dandaré, Ralph Yarzagaray y Wim Rutgers.

## Importancia cultural y social
Fundacion Lanta Papiamento ta un actor clave den:
* defensa di Papiamento como idioma nacional y oficial, y su uzo den enseñansa, gobierno y media.
* promocion di identidad cultural Arubiano, fortaleciendo e idioma como elemento central di  herencia y comunidad.
* cooperacion regional, trahando hunto cu organisacionnan ruman pa balorisacion di Papiamento na Aruba, Boneiro, Corsou y den exterior.

E fundacion ta funciona como un instrumento pa conscientisa, educa y mobilisa comunidad encuanto e rol fundamental cu Papiamento tin den cultura, identidad y desaroyo di Aruba.

## Reconocemento
Na 2013, FLP a ricibi e Premio Tapushi Literario di Fundacion Arte di Palabra di Corsou. E mesun aña el a ricibi un reconocemento special di Premio Nacional di Teatro pa organisacion di “Festival di Conta Cuenta”. Tambe el a ricibi reconocemento di Fundacion Bon Nochi Drumi Dushi FLP relaciona cu su di cuater aña di existencia.